**Vulpea**

*Radu Stanca*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca tânărul spartan ascund sub haină

Vulpea furată-a timpului ce trece.

Dacă mă muşcă tac şi-ndur în taină

Fără să tulbur lumea ce petrece.

Glumesc nepăsător şi râd cu hohot

În timp ce ea îşi vâră colţii-n mine,

Simt sângele ţâşnind cu mare clocot

Dar mă prefac că-s vesel şi mi-e bine.

Şi mă voi mai preface-n continuare

Chiar de mi-ar fi durerile-nzecite,

Prea mare-i furtul ca să ţip că doare…

Aşa dor visurile împlinite…

Ca tânărul spartan ascund în mine

O vulpe… care atâta timp cât tace

Şi muşcă-adânc din carnea mea, e bine…

Ce-am să mă fac când va porni să latre?